b'\n_START_ARTICLE_\nAntiratni prosvjedi u Sarajevu 1992.\n_START_PARAGRAPH_\nAntiratni prosvjedi u Sarajevu 1992. godine su zapo\xc4\x8deli kao reakcija na politi\xc4\x8dku situaciju u Bosni i Hercegovini koja se iz dana u dan sve vi\xc5\xa1e zao\xc5\xa1travala i prijetila otvorenim ratom._NEWLINE_Tisu\xc4\x87e i tisu\xc4\x87e ljudi na ulicama Sarajeva su poku\xc5\xa1avali sa\xc4\x8duvati bratstvo i jedinstvo i sprije\xc4\x8diti sukob. Prosvjedi su trajali tjednima. Iako je rat u BiH bio na pomolu, ve\xc4\x87ina je ljudi odbacivala tu mogu\xc4\x87nost kao iluzornu jer su bosanski narodi desetlje\xc4\x87ima \xc5\xbeivjeli na istom prostoru. Unato\xc4\x8d nevi\xc4\x91enim masovnim demonstracijama od svih naroda Bosne i Hercegovine, po\xc4\x8dela je krvava oru\xc5\xbeana borba.\n_START_SECTION_\nReferendumski sukobi\n_START_PARAGRAPH_\nU nedjeljno rano poslijepodne, 1. o\xc5\xbeujka 1992, drugog dana referenduma, u sredi\xc5\xa1tu Sarajeva dogodio se te\xc5\xbeak zlo\xc4\x8din. Nekoliko osoba muslimanske nacionalnosti pucali su u svatove pod srpskom zastavom. Jednog \xc4\x8dovjeka su ubili, a drugog te\xc5\xa1ko ranili. Priop\xc4\x87enjem se oglasila SDS, koja je ustvrdila da se ne radi samo o ugro\xc5\xbeavanju \xc5\xbeivota ljudi, nego je to napad na dostojanstvo i integritet cijelog srpskog naroda. Malo prije pono\xc4\x87i, blokirano je Sarajevo. Na svim va\xc5\xbenijim raskri\xc5\xbejima postavljene su barikade. SDS se oglasila priop\xc4\x87enjem iz kojega je bilo jasno da je ona organizator. Prve no\xc4\x87i na barikadama je ubijeno troje, a ranjeno \xc4\x8detvero ljudi. _NEWLINE_Na barikadama je bilo i po nekoliko tisu\xc4\x87a maskiranih osoba, uglavnom lokalnog srpskog stanovni\xc5\xa1tva. Bila je to generalna proba rata za glavni grad. Zanimljive su i ocjene stanja u Bosni i Hercegovini. Svjetske agencije izvje\xc5\xa1\xc4\x87ivale su o barikadama i \xc5\xbertvama u Sarajevu. Hrvatski predsjednik Franjo Tu\xc4\x91man izjavio je da je te\xc5\xbei\xc5\xa1te jugoslavenske krize preneseno u sredi\xc5\xa1te, na BiH, gdje treba tra\xc5\xbeiti rje\xc5\xa1enje da se ne bi pro\xc5\xa1irili ratno krvoproli\xc4\x87e. Istakao je da se rje\xc5\xa1enje mo\xc5\xbee prona\xc4\x87i samo pregovorima svih triju strana. Nakon \xc5\xa1to su barikade privremeno uklonjene, 5. o\xc5\xbeujka, predsjednik Predsjedni\xc5\xa1tva RBiH Alija Izetbegovi\xc4\x87 ustvrdio je da je situacija pod kontrolom i pozivao je gra\xc4\x91ane da izi\xc4\x91u u \xc5\xa1etnju i da se dru\xc5\xbee.\n_START_SECTION_\nO\xc5\xbeuja\xc4\x8dki prosvjedi\n_START_PARAGRAPH_\nUmjesto \xc5\xa1etnje i dru\xc5\xbeenja, \xc5\xa1irom Bosne i Hercegovine organizirani su razli\xc4\x8diti skupovi. U Sarajevu, kojim su patrolirale mje\xc5\xa1ovite patrole MUP-a i JNA, organiziran je veliki miting zajedni\xc5\xa1tva u kojem je sudjelovalo desetak tisu\xc4\x87a gra\xc4\x91ana. O\xc5\xbeuja\xc4\x8dke mirovne \xc5\xa1etnje, koje su po\xc4\x8dele 8 mjeseci ranije Yutelovim koncertima za mir, postale su stil pona\xc5\xa1anja gra\xc4\x91ana Sarajeva u prolje\xc4\x87e 1992. Jedinstveni su bili u jednom, na izgled paradoskalnom zahtjevu, tra\xc5\xbeili su mir od onih, koji su pobijedili na prvim demokratskim izborima 1990., dok je u me\xc4\x91uvremenu JNA utvr\xc4\x91ivala polo\xc5\xbeaje oko Sarajeva. SDS-ove barikade i no\xc4\x87ni oru\xc5\xbeani sukobi su postali sarajevska svakodnevnica. U no\xc4\x87i sa 4. na 5. travnja, paravojne jedinice SDS-a izvode napade na pojedine policijske stanice.\n_START_SECTION_\nMostar\n_START_PARAGRAPH_\nU Mostaru je 10. o\xc5\xbeujka 1992. organiziran skup druk\xc4\x8dije vrste. Na njemu je tra\xc5\xbeena smjena op\xc4\x87inske i regionalne vlasti te \xc4\x8delni\xc5\xa1tva policije. Bio je to poku\xc5\xa1aj pasivizacije legalne obrane Mostara i Hercegovine. Skup su organizirali pripadnici Kluba intelektualaca, koji su se ranije predstavljali i kao Gra\xc4\x91ani Mostara. Sli\xc4\x8dne akcije ru\xc5\xa1enja vlasti SR BiH, odnosno onoga \xc5\xa1to je od nje ostalo nakon odlaska srpskih kadrova, odr\xc5\xbeavale su se i u Sarajevu. Na adresu predsjednika Skup\xc5\xa1tine SR BiH Mom\xc4\x8dila Kraji\xc5\xa1nika stigao je 16. o\xc5\xbeujka 1992. zahtjev za smjenu Vlade SR BiH, upu\xc4\x87en sa sjednice vije\xc4\x87a Saveza samostalnih sindikata BiH, odr\xc5\xbeane 12. o\xc5\xbeujka 1992. Po\xc5\xa1to ovaj zahtjev nije ispunjen, sindikati su zajedno s drugim politi\xc4\x8dkim snagama jugoslavenske i srpske orijentacije pokrenuli prosvjede.\n_START_SECTION_\nVeliki prosvjed\n_START_PARAGRAPH_\nSljede\xc4\x87eg dana, odvija se veliki antiratni prosvjed u Sarajevu. Ne zna se je li to bio naivni gra\xc4\x91anski poku\xc5\xa1aj spa\xc5\xa1avanja mira, kontraobavje\xc5\xa1tajna manipulacija narodom, kako bi se sru\xc5\xa1ila legalno izabran vlast ili oboje. Kolona je krenula iz naselja Dobrinja i usput se pove\xc4\x87ala do vi\xc5\xa1e tisu\xc4\x87a ljudi, na kraju je zavr\xc5\xa1ila na Marijin dvoru ispred zgrade Skup\xc5\xa1tine BiH. Mnogi su nosili Titove slike, zastave SFRJ i SR BiH, te uz pozivanje davno preminulog predsjednika, tra\xc5\xbeili ostavku vlade. _NEWLINE_Prosvjednici su nakon toga u\xc5\xa1li u zgradu Skup\xc5\xa1tine Bosne i Hercegovine, gde su kao Svenarodni parlament raspravljali o tome kako prevazi\xc4\x87i krizu i zaustaviti rat. Izvi\xc5\xbedano je obra\xc4\x87anje predsjednika Alije Izetbegovi\xc4\x87a, a predsjednik Vlade Jure Pelivan daje ostavku. Predsjedni\xc5\xa1tvo je prihvatilo ostavku zbog pritiska Svenarodnog parlamenta, koji se sastojao od neformalne skupine gra\xc4\x91ana, koja je \xc5\xbeeljela osnovati Svenarodnu vladu. Okupljeni gra\xc4\x91ani su nakon rasprave, jednoglasno usvojili Deklaraciju o osnivanju Komiteta narodnog spasa BiH zbog o\xc4\x8duvanja sigurnosti gra\xc4\x91ana, o\xc4\x8duvanja BiH i putem izvanrednih izbora uspostave novih organa vlasti. Od JNA je zatra\xc5\xbeena, za\xc5\xa1tita gra\xc4\x91ane i njihovih \xc5\xbeivota, osiguravanje mira u Sarajevu, razoru\xc5\xbeavanje i protjerivanje svih paravojnih formacija  _NEWLINE_Na prosvjednike su pucali pripadnici srpskih paravojnih jedinica iz hotela Holiday Inn, u kojem je bilo sjedi\xc5\xa1te kriznog sto\xc5\xbeera Srpske demokratske stranke, 5 ljudi je poginulo, a 30 ranjeno. Me\xc4\x91u ubijenima, bile su studentice: Suada Dilberovi\xc4\x87 i Olga Su\xc4\x8di\xc4\x87, koje se smatraju prvim sarajevskim \xc5\xbertvama rata u Bosni i Hercegovini. Tijekom toga dana, srpski MUP napao je \xc5\xa1kolu republi\xc4\x8dkog MUP-a na Vracama, u Sarajevu, u kojoj je bilo oko 500 kadeta, gdje je poginuo jedan \xc5\xa1esnaestogodi\xc5\xa1nji kadet. 6. travnja, na dan priznanja Bosne i Hercegovine od strane Europske zajednice, po\xc4\x8dinje mobilizacija Teritorijalne obrane Mostara, u Sarajevu su nastavljeni sukobi, dok je u Visokom progla\xc5\xa1eno izvanredno stanje i uspostavljanje Protudiverzantskog voda Teritorijalne obrane.'